ประกาศกระทรวงการคลัง
เรื่อง ลักษณะ
สี และขนาดธนบัตรชนิดราคา ๑๐๐ บาท
แบบใหม่
ที่จะนำออกใช้[๑]
 

ด้วยธนาคารแห่งประเทศไทยจะนำธนบัตรชนิดราคา
๑๐๐ บาท แบบใหม่ออกใช้ อาศัยอำนาจตามความในมาตรา ๑๔ วรรค ๒
แห่งพระราชบัญญัติเงินตรา พ.ศ. ๒๕๐๑ รัฐมนตรีว่าการกระทรวงการคลัง จึงประกาศลักษณะ
สี และขนาดของธนบัตรชนิดราคา ๑๐๐ บาท แบบใหม่ ดังต่อไปนี้
๑. ลักษณะและสี
ก. ด้านหน้า
ตอนกลางเบื้องขวา
มีพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
ทรงเครื่องแบบจอมทัพ พิมพ์ด้วยสีแดงเข้ม ด้านขวาของพระบรมฉายาสาทิสลักษณ์มีแถวตัวเลขอารบิก
100 ขนาดเล็กที่อ่านได้โดยใช้แว่นขยาย
พิมพ์ด้วยสีแดงเข้ม บริเวณขอบด้านบนและล่างเป็นลายพื้น พิมพ์ด้วยสีชมพูอมส้ม สีส้ม
สีแดง และสีเขียว
ตอนกลางเบื้องซ้าย
มีตราอักษรพระปรมาภิไธย ภ.ป.ร. สีเหลือทองล้อมด้วยลายประดิษฐ์สีส้ม
สีแดงและสีเขียว ถัดขึ้นไปทางซ้ายมีหมวดอักษรและเลขหมายไทยสีแดง ถัดลงมามีคำว่า รัฐบาลไทย ธนบัตรเป็นเงินที่ชำระหนี้ได้ตามกฎหมาย และ หนึ่งร้อยบาท
ทั้งหมดพิมพ์ด้วยสีแดงเข้ม
ถัดลงมามีลายมือชื่อของรัฐมนตรีว่าการกระทรวงการคลังและผู้ว่าการธนาคารแห่งประเทศไทยพิมพ์ด้วยสีดำอยู่เหนือตำแหน่งคำว่า
รัฐมนตรีว่าการกระทรวงการคลัง และ ผู้ว่าการธนาคารแห่งประเทศไทย
ซึ่งพิมพ์ด้วยสีแดงเข้ม ตอนล่างมีตัวเลขไทย ๑๐๐ ขนาดใหญ่พิมพ์ด้วยสีแดงและสีแดงเข้ม ภายในบรรจุตัวเลขอารบิก 100 ขนาดเล็กที่อ่านได้โดยใช้แว่นขยาย
บริเวณด้านซ้ายและด้านล่างของตัวเลขไทย ๑๐๐ ขนาดใหญ่มีแถวตัวเลขอารบิก 100 ขนาดเล็กสีแดงและสีแดงเข้ม อ่านได้โดยใช้แว่นขยาย
องค์ประกอบทั้งหมดนี้พิมพ์บนลายพื้น ลายไทย และลายประดิษฐ์รูปวงกลมสลับสี
เบื้องซ้ายมุมบน
มีรูปพระครุฑพ่าห์สีแดงเข้ม ส่วนมุมล่าง มีลายประจำยามลูกโซ่สีขาวอยู่ในกรอบรูปสี่เหลี่ยมผืนผ้ามุมมนสีแดง
ภายในมีตัวเลขอารบิก 100 ซ่อนไว้
ซึ่งมองเห็นได้เมื่อเอียงธนบัตรเข้าหาแสงสว่าง
โดยมองผ่านจากมุมล่างซ้ายเข้าหากึ่งกลางธนบัตรด้านบน
ใต้กรอบรูปสี่เหลี่ยมผืนผ้ามุมมนมีแถวตัวเลขอารบิก 100 ขนาดเล็กสีแดงเรียงติดต่อกันเป็นระยะ อ่านได้โดยใช้แว่นขยายทั้งหมดพิมพ์บนลายพื้นสีแดงและสีชมพูอมส้ม
และแถบฟอยล์สีเงินซึ่งผนึกไว้ตามแนวตั้ง ภายในมีพระราชลัญจกรประจำพระองค์รัชกาลที่
๙ ตัวเลขไทย ๑๐๐ และตัวเลขอารบิก 100 เรียงเป็นระยะตามแนวตั้ง
พื้นหลังส่วนที่รองรับมีตัวเลขอารบิก 100 ขนาดเล็กกระจายอยู่ทั่วไป องค์ประกอบทั้งหมดนี้จะเปลี่ยนสีสะท้อนแสงวาววับเมื่อพลิกธนบัตรไปมา
เบื้องขวามุมบน
มีตัวเลขอารบิก 100
พิมพ์ส่วนบนด้วยสีเหลืองทองและส่วนล่างด้วยสีแดงเข้มบนลายพื้นสีชมพูอมส้ม
ถัดลงมามีลายน้ำพระบรมฉายาสาทิสลักษณ์ พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษอยู่ในเนื้อกระดาษ
ด้านซ้ายของลายน้ำมีรูปวงกลมสีขาว ภายในมีบางส่วนของตัวเลขอารบิก 100 พิมพ์ด้วยสีชมพูอมส้มและสีแดง
และส่วนที่เหลือพิมพ์บนด้านหลังในตำแหน่งที่ต่อเนื่องกัน
เมื่อยกธนบัตรด้านหน้าขึ้นส่องกับแสงสว่างจะมองเห็นเป็นตัวเลขอารบิก 100 ที่สมบูรณ์
ใต้ลายน้ำมีหมวดอักษรโรมันและเลขหมายอารบิกสีแดงพิมพ์บนลายพื้นสีชมพูอมส้ม
ถัดลงมามีลายประจำยามลูกโซ่สีแดงอยู่ในกรอบรูปสี่เหลี่ยมผืนผ้าพิมพ์บนลายพื้นสีชมพูอมส้ม
ซึ่งเบื้องขวาของลายประจำยามลูกโซ่นี้ มีวงกลมดุนนูน ๓ วง สำหรับผู้พิการทางสายตา
ข. ด้านหลัง
ตอนกลางเบื้องขวา
มีภาพพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว
และพระบาทสมเด็จพระมงกุฎเกล้าเจ้าอยู่หัวขณะดำรงพระราชอิสริยยศสยามมกุฎราชกุมาร
พิมพ์ด้วยสีแดงเข้ม บริเวณฐานของภาพพระบรมราชานุสาวรีย์มีข้อความว่า โทษฐานปลอมหรือแปลงธนบัตร
คือจำคุกตลอดชีวิตหรือจำคุกอย่างสูงยี่สิบปี และปรับอย่างสูงสี่หมื่นบาท ขนาดเล็กเรียงติดต่อกันเป็นระยะ อ่านได้โดยใช้แว่นขยาย
องค์ประกอบทั้งหมดนี้พิมพ์บนลายพื้นสีแดงแสดและสีส้ม และลายไทยกับตัวเลขไทย ๑๐๐ สีแดงแสดและสีแดงเข้มในแถบสี่เหลี่ยมผืนผ้า
ตอนกลางเบื้องซ้าย
มีลายประดิษฐ์รูปวงกลม พิมพ์ด้วยสีแดง สีแดงแสด สีน้ำเงิน สีส้ม และสีแดงเข้ม
ภายในมีตัวเลขอารบิกและอักษรไทยคำว่า 100 บาท พิมพ์ต่อเนื่องเป็นวงกลม ถัดขึ้นไปทางซ้าย มีตัวเลขอารบิก 100 พิมพ์ในแนวตั้งด้วยสีแดง ถัดลงมาเป็นภาพการศึกษาในปัจจุบัน
ประกอบด้วยภาพโรงเรียน
พิมพ์ด้วยสีน้ำเงินและสีแดงและภาพเด็กนักเรียนกำลังเดินเข้าหาแสงสว่างจากเทียนที่จุดอยู่เหนือหนังสือแบบเรียนพิมพ์ด้วยสีแดงและสีแดงเข้ม
ใต้ภาพเด็กนักเรียนมีตัวเลขไทย ๑๐๐
พิมพ์ด้วยสีแดงเข้ม
เบื้องซ้ายมุมบน
มีตราอักษรพระปรมาภิไธย จ.ป.ร. และ ว.ป.ร.
พิมพ์ด้วยสีแดงบนลายพื้นสีแดงและสีน้ำเงิน
ถัดลงมามีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษ
เบื้องขวาของลายน้ำมีรูปวงกลมสีขาว ภายในมีบางส่วนของตัวเลขอารบิก 100 พิมพ์ด้วยสีน้ำเงินและสีแดง ใต้ลายน้ำมีข้อความว่า การเล่าเรียนในบ้านเมืองเรานี้จะเป็นข้อสำคัญที่หนึ่งซึ่งฉันจะอุตส่าห์จัดขึ้นให้เจริญจงได้
พระราชดำรัสในรัชกาลที่ ๕ พิมพ์ด้วยสีแดง
ตอนล่างเป็นลายไทยกับตัวเลขไทย ๑๐๐
สีแดงและสีแดงเข้มในแถบสี่เหลี่ยมผืนผ้า
เบื้องขวามุมบน
มีรูปพระครุฑพ่าห์สีแดง ขนปีกชั้นในสีแดง ขนปีกชั้นนอกและขนหางสีน้ำเงิน
ถัดลงมาเป็นภาพการศึกษาในอดีต ประกอบด้วยภาพวัดและภาพพระสอนหนังสือศิษย์
พิมพ์ด้วยสีแดง สีแดงเข้ม และสีน้ำเงิน ตอนล่างเป็นลายไทยกับตัวเลขไทย ๑๐๐ สีแดงและสีแดงเข้มในแถบสี่เหลี่ยมผืนผ้า
ค. ลักษณะพิเศษ
เนื้อกระดาษสีส้มอ่อน
มีลายน้ำพระบรมฉายาสาทิสลักษณ์พระบาทสมเด็จพระเจ้าอยู่หัวรัชกาลปัจจุบัน
และลายน้ำรูปลายประจำยามซึ่งมีความโปร่งแสงเป็นพิเศษมองเห็นได้ชัดเจนทั้งสองด้านเมื่อยกธนบัตรขึ้นส่องดูกับแสงสว่าง
ในเนื้อกระดาษโรยเส้นใยเรืองแสง
ซึ่งมองไม่เห็นด้วยแสงธรรมชาติแต่จะเห็นเรืองแสงเป็นสีน้ำเงิน สีแดง
และสีเหลืองภายใต้รังสีเหนือม่วง
ในเนื้อกระดาษฝังเส้นใยสีโลหะ
(เทา) ซ่อนไว้ตามด้านกว้างของธนบัตรภายในเส้นใยสีโลหะ (เทา)
มีตัวเลขอารบิกและอักษรไทยคำว่า 100 บาท และตัวเลขอารบิกและอักษรโรมันคำว่า
100 BAHT ขนาดเล็ก
สามารถอ่านได้ทั้งสองด้านเมื่อยกธนบัตรขึ้นส่องกับแสงสว่าง
ด้านหน้าธนบัตรมีแถบฟอยล์สีเงินผนึกไว้ตามแนวตั้ง
ภายในมีพระราชลัญจกรประจำพระองค์รัชกาลที่ ๙ ตัวเลขไทย ๑๐๐ และตัวเลขอารบิก 100
เรียงเป็นระยะตามแนวตั้ง พื้นหลังส่วนที่รองรับมีตัวเลขอารบิก 100 ขนาดเล็กกระจายอยู่ทั่วไป
องค์ประกอบทั้งหมดนี้จะเปลี่ยนสีสะท้อนแสงวาววับเมื่อพลิกธนบัตรไปมา
รูปพระครุฑพ่าห์บนด้านหน้า
พิมพ์ด้วยระบบพิมพ์เส้นนูน โดยมีบางส่วนพิมพ์บนแถบฟอยล์สีเงิน
อยู่ในตำแหน่งใกล้เคียงกับรูปพระครุฑพ่าห์บนด้านหลัง
ตัวเลขอารบิก
100 ในรูปวงกลมสีขาว
ซึ่งพิมพ์แยกบางส่วนไว้บนด้านหน้าและบางส่วนไว้บนด้านหลังในตำแหน่งที่ต่อเนื่องกัน
เมื่อยกธนบัตรด้านหน้าขึ้นส่องกับแสงสว่างจะมองเห็นเป็นตัวเลขอารบิก 100 ที่สมบูรณ์
ลายดุนนูนรูปวงกลม
๓ วง เบื้องขวาของลายประจำยามลูกโซ่สีแดงซึ่งอยู่ในกรอบรูปสี่เหลี่ยมผืนผ้าบนด้านหน้า
เพิ่มความรู้สึกสัมผัสให้กับผู้พิการทางสายตา
ลายพื้นสีส้มและสีเขียวบริเวณตอนกลางเบื้องซ้ายบนด้านหน้าพิมพ์ด้วยหมึกพิมพ์พิเศษ
ซึ่งจะเรืองแสงเป็นสีส้มและสีเขียวภายใต้รังสีเหนือม่วง
หมวดอักษรและเลขหมายไทยกับหมวดอักษรโรมันและเลขหมายอารบิกพิมพ์ด้วยหมึกพิมพ์พิเศษสีแดง
ซึ่งจะเปลี่ยนเป็นสีส้มเรืองแสงภายใต้รังสีเหนือม่วง
๒. ขนาดธนบัตร
กว้าง ๗๒ มิลลิเมตร ยาว ๑๕๐
มิลลิเมตร


ประกาศ
ณ วันที่ ๖ ตุลาคม พ.ศ. ๒๕๔๗
สมคิด จาตุศรีพิทักษ์
รัฐมนตรีว่าการกระทรวงการคลัง
























พรพิมล/พิมพ์
๑๕
มีนาคม ๒๕๔๘

นวพร/สุนันทา/ตรวจ
๒๒
เมษายน ๒๕๔๘

ปิยะธิดา/ปรับปรุง
๖ สิงหาคม ๒๕๖๑




[๑] ราชกิจจานุเบกษา
เล่ม ๑๒๑/ตอนพิเศษ ๑๒๐ ง/หน้า ๑/๒๒ ตุลาคม ๒๕๔๗